Helle Thorning forsvarer NSA’s digitale spionage

Debatten om NSA’s massive overvågning af internettet og telefonsamtaler kloden rundt blev også taget op, da statsminister Helle Thorning-Schmidt mødte studerende på Københavns Universitet.

Men det var ikke en bekymret statsminister, som kommenterede de sidste måneders mange afsløringer efter Edward Snowden valgte at blæse i fløjten. Det skriver politikmediet Piopio.dk.

Faktisk bør vi være tilfredse med amerikanernes indsats, lød vurderingen.

»Jeg tror, at vi i lange stræk skal være glade for amerikanernes overvågning,« sagde Helle Thorning-Schmidt til de studerende ved det socialdemokratiske debatmøde på Juridisk Fakultet, ifølge Piopio.dk.

Hun havde talt med den amerikanske præsident om sagen i onsdags, fortalte hun, og resultatet af overvågningen har blandt andet været, at terrorangreb er blevet opdaget i planlægningsfasen og blevet stoppet - også i Danmark.

På det seneste har den allestedsnærværende spionage også vist sit værd i Syrien, sagde statsministeren. Her opsnappede NSA kommunikation i den syriske regerings ledelse om angreb med kemiske våben.